Il-Kunsill adotta konklużjonijiet dwar il-qafas tal-UE għat-tassazzjoni fuq l-enerġija. Il-konklużjonijiet huma tweġiba diretta għas-sejħa tal-Kunsill Ewropew biex isir progress fil-ħidma fuq il-kondizzjonijiet, l-inċentivi u l-qafas ta' abilitazzjoni biex tiġi żgurata transizzjoni lejn UE b'impatt newtrali fuq il-klima, f'konformità mal-Ftehim ta' Pariġi. L-għan huwa li jingħata kontribut għall-għanijiet u l-miżuri ta' politika biex jintlaħqu l-miri ambjentali, tal-enerġija u tal-klima għall-2030, filwaqt li tinżamm il-kompetittività Ewropea, jiġu żgurati regoli ġusti u soċjalment bilanċjati u jiġi rispettat id-dritt tal-istati membri li jiddeċiedu dwar it-taħlita tal-enerġija tagħhom. Id-direttiva dwar it-tassazzjoni fuq l-enerġija adottata fl-2003 tidentifika prodotti tal-enerġija soġġetti għal regoli armonizzati għad-dazji tas-sisa, tistabbilixxi livelli minimi ta' tassazzjoni u tistabbilixxi kondizzjonijiet għall-applikazzjoni ta' eżenzjonijiet u tnaqqis tat-taxxa, biex b'hekk jiġi żgurat li s-suq intern jaħdem tajjeb. Filwaqt li d-direttiva inizjalment tat kontribut pożittiv għas-suq intern, ir-regoli attwali ma jagħtux kontribut għall-qafas regolatorju u l-objettivi ta' politika l-ġodda tal-UE fil-qasam tal-klima u l-enerġija, filwaqt li t-teknoloġija, ir-rati tat-taxxa nazzjonali u s-swieq tal-enerġija kollha evolvew b'mod konsiderevoli matul l-aħħar 15-il sena. Il-Kunsill għaldaqstant jappoġġa aġġornament tal-qafas legali għat-tassazzjoni fuq l-enerġija li jikkontribwixxi għal objettivi tal-politika ekonomika u ambjentali tal-UE li jkollhom firxa akbar. Għal dak il-għan, il-Kunsill jappella lill-Kummissjoni biex tanalizza u tevalwa l-għażliet possibbli għal reviżjoni possibbli tad-direttiva dwar it-tassazzjoni fuq l-enerġija li tirrifletti l-ħtiġijiet attwali tal-UE u l-istati membri. Filwaqt li jagħmlu dan, il-konklużjonijiet jistiednu lill-Kummissjoni tqis b'mod partikolari l-kamp ta' applikazzjoni tad-direttiva, ir-rati minimi u t-tnaqqis u l-eżenzjonijiet tat-taxxa speċifiċi. Barra minn hekk, il-konklużjonijiet jappellaw lill-Kummissjoni biex taġġorna d-dispożizzjonijiet, kif xieraq, sabiex tiżgura li jkunu prattikabbli u li jagħtu aktar ċertezza u ċarezza fl-implimentazzjoni tad-direttiva, filwaqt li tikkunsidra b'mod partikolari: it-trattament ta' bijofjuwils u fjuwils alternattivi oħrajn, l-applikabbiltà tad-dispożizzjonijiet dwar il-kontroll u l-moviment għal ċerti prodotti, bħat-trattament ta' lubrikanti u karburanti ddiżinjati, prodotti u teknoloġiji ġodda tal-enerġija, is-setturi rilevanti, bħall-avjazzjoni, filwaqt li jitqiesu l-ispeċifiċitajiet tagħhom u l-eżenzjonijiet eżistenti u d-dimensjoni internazzjonali tagħhom, l-impatti fuq id-dħul tal-gvern, il-proċessi u r-regoli b'rabta mal-għajnuna mill-Istat. Il-Kunsill jenfasizza wkoll l-importanza li titwettaq valutazzjoni sħiħa tal-proposti tal-Kummissjoni f'termini tal-ispejjeż u l-benefiċċji ekonomiċi, soċjali u ambjentali tagħhom u l-implikazzjonijiet tagħhom għall-kompetittività, il-konnettività, l-impjiegi u t-tkabbir ekonomiku sostenibbli, b'mod partikolari għas-setturi l-aktar esposti għall-kompetizzjoni internazzjonali. Konklużjonijiet tal-Kunsill dwar it-tassazzjoni fuq l-enerġija Ara l-paġna tal-laqgħa